PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra proiectului de Lege privind acceptarea Convenţiei asupra protecţiei patrimoniului cultural subacvatic, adoptată la Paris,
la 2 noiembrie 2001

Proiectul de Lege privind acceptarea Convenţiei asupra protecţiei patrimoniului cultural subacvatic, adoptată la Paris la 2 noiembrie 2001 a fost transmis Comisiei pentru cultură, arte, mijloace de informare în masă, cu adresa nr. P.L-x 9 din 5 februarie 2007.
Comisia pentru cultură, arte, mijloace de informare în masă a fost sesizată în fond, în procedură de urgenţă, cu acest proiect de Lege, spre avizare fiind transmis Comisiei pentru politică externă şi Comisiei juridice, de disciplină şi imunităţi, care au avizat favorabil proiectul de lege. În redactarea raportului, Comisia a ţinut cont de avizul favorabil nr. 1730/18.12.2006 emis de Consiliul Legislativ.

Potrivit prevederilor art. 73  din Constituţia României, republicată, proiectul de Lege face parte din categoria legilor ordinare.
Proiectul de Lege a fost dezbătut în şedinţa Comisiei din ziua de 13 februarie 2007. 

În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei, d-nul Sergiu Nistor, consilier în Ministerului Culturii şi Cultelor.
Proiectul de Lege vizează acceptarea Convenţiei asupra protecţiei patrimoniului cultural subacvatic, adoptată la Paris, la 2 noiembrie 2001, în cadrul celei de-a 31-a sesiuni a Conferinţei Generale a Organizaţiei Naţionale Unite pentru  Educaţie, Ştiinţă şi Cultură. Prin adoptarea acestui document se are în vedere îmbunătăţirea protecţiei şi conservării patrimoiului cultural subacvatic, sensibilizarea publicului cu privire la acesta, Statele Părţi urmând a lua fiecare sau, după caz, împreună, toate măsurile necesare pentru protecţia patrimoniului cultural subacvatic, utilizând, în acest scop, în funcţie de capacităţile lor, cele mai adecvate mijloace de care dispun. 
La lucrările Comisiei au fost prezenţi 14 deputaţi, din totalul de 20 de membri ai Comisiei.
Raportul Comisiei a fost adoptat cu unanimitatea voturilor celor prezenţi în sală în momentul votării.


Potrivit art. 75 din Constituţia României, republicată, Camera Deputaţilor este prima Cameră sesizată.

În urma dezbaterii, Comisia pentru cultură, arte, mijloace de informare în masă propune adoptarea proiectului de Lege privind acceptarea Convenţiei asupra protecţiei patrimoniului cultural subacvatic, adoptată la Paris, la 2 noiembrie 2001, în forma prezentată.

Menţionăm că textul Convenţiei tradus în limba română a fost înlocuit de către iniţiator cu un alt text, deoarece în textul iniţial s-au constatat anumite erori de traducere. Acest text, în original, îl anexăm prezentului raport.  

